L'Ajuntament de Sagunt i la Diputació de València coordinen treballs de prevenció d'incendis en diverses zones forestals del terme municipal
09 de juny 2021

![Imagen 1](/media/ckrnzqhs/95-c_maqueta1.jpg)![Imagen 2](/media/xuppbrgn/95-c_maqueta2.jpg)

 **![Imagen sin texto alternativo.](/media/uodpzd35/95-c_montanac1.jpg)**

L'Ajuntament de Sagunt i la Diputació Provincial de València treballen de manera coordinada en la prevenció d'incendis forestals en diverses zones de risc del terme municipal. Estes tasques consistixen principalment en el manteniment d'àrees recreatives, l'obertura i manteniment de faixes tallafocs auxiliars en zones d'interfase urbana-forestal i tractaments silvícoles de clareig, tala i poda d'arbratge, matoll i vegetació arbustiva.

  

L'alcalde de Sagunt, Darío Moreno, ha visitat este dimecres la Muntanya Romeu, on les Brigades Forestals de la Diputació estan duent a terme treballs d'adequació d'una faixa tallafocs al voltant de la zona urbana-forestal mitjançant clareig, poda i tala d'arbratge per a reduir la seua densitat, desbrossament i eliminació de vegetació arbustiva i matoll de risc pel seu alt nivell d'inflamabilitat i combustió; tot això amb l'objectiu d'evitar que un possible incendi afecte els habitatges o que, per contra, un possible incendi dels habitatges afectara el bosc.

  

Moreno ha explicat que tant el Consistori com la Diputació Provincial han treballat conjuntament per a definir el Pla Municipal de Prevenció d'Incendis Forestals amb dos objectius principals com són el manteniment del medi ambient i la seua protecció enfront dels incendis, però també la seguretat de veïns i veïnes, ja que les urbanitzacions de la zona estan absolutament envoltades de bosc.

  

**«Volem boscos que siguen resistents als incendis forestals i volem assegurar que, en cas que tinguem un incendi forestal, puguem realitzar evacuacions en temps i forma i, sobretot, puguem evitar la majoria dels mals corresponents**», ha manifestat el primer edil. En este sentit, l'alcalde ha assenyalat que «**estos treballs de prevenció són essencials a l'hora de poder tindre un temps de resposta, de poder limitar al màxim eixos incendis forestals i de poder evitar tots eixos danys que estan associats**».

  

Segons ha explicat el responsable del Sector Nord de les Brigades Forestals de la Diputació Provincial de València, José Manuel García, les tasques de poda d'arbratge es realitzen fins a una altura que es considera segura per a evitar la transmissió de l'incendi des del sòl a les copes, ja que «**són els incendis amb més energia i més perillosos a l'hora d'afectar les persones, els béns o els boscos**». García ha assenyalat, en este sentit que «**és molt important fer estes zones de discontinuïtat perquè permeten una actuació segura de les brigades d'emergència i els bombers en cas d'un possible incendi forestal**».

  

 ![Imagen sin texto alternativo.](/media/ct3pz2uq/95-c_montanac2.jpg)  
  

El Pla Municipal de Prevenció d'Incendis Forestals, que es troba en fase d'aprovació per part de la Generalitat, contempla una sèrie d'actuacions i tasques de silvicultura preventiva consistents en treballs de manteniment d'àrees recreatives; d'obertura i manteniment de faixes auxiliars a interfases urbana-forestals; d'obertura i manteniment d'àrees tallafocs; i de tractaments silvícoles de clareig.

  

Les àrees recreatives que s'inclouen en este pla són el campament d’Escales, el Povijol, Costa del Volant, Bonilles, Ponera, el riu Palància, la Ruta Interpretativa de la Marjal dels Moros i la Ruta Interpretativa de Casa Penya.

  

Les 21 zones d'interfase urbana-forestal (de greu risc per l'alt grau de contacte entre la urbanització i l'àrea natural) que figuren en el mateix són Peregil, Gerretes, Povijol, Costa del Volant - l’Amí, Algepsar, Racó de Matoses, Pla de l’Aljub - Font de Ribera, Romeu - Bonilles, Camí de Petrés - Ponera, Tres Barrancs, Muntanya Caruana, Pla del Bou, La Pineda - El Romeral, Monte Picaio, Monasterios, Aigua Amarga - Pla de Pavía i Cabeçol.

  

Així mateix, les àrees estratègiques en les quals s'executaran o s'estan executant tractaments silvícoles a fi de millorar l'extinció de possibles incendis són Povijol - Codoval, Portell - Corretger, Camí Gerretes, Fontanelles i Camí Vell de Terol.

  

Les tasques a realitzar, que varien segons les condicions del lloc i les seues necessitats, són el manteniment de la vegetació mitjançant desbrossaments selectius de vegetació arbustiva, clares d'arbratge, desbrossaments perimetrals de seguretat al voltant de paellers i edificacions; tractament de la vegetació circumdant i interior a través del desbrossament parcial del matoll mantenint arbustos ornamentals i vegetació verda i turgent i conservant els arbres millor conformats i dominants, la poda fins als dos terços de l'altura total o un màxim de tres metres, o l'eliminació de xops femella –per l'elevat risc d'ignició que generen les seues llavors–, entre d’altres.

  

En les zones de paellers s'eliminarà el matoll, es tallarà l'herba seca i es rastellarà la pinassa i la fullaraca en un radi de tres metres al mateix temps que es podaran els arbres fins a tres metres d'altura i s'eliminaran les seues branques si s'acosten a menys de tres metres d'una eixida de fums.

  

En l'habilitació d'àrees perimetrals de zones d'interfase urbana-forestal es realitzarà un tractament de la vegetació que permeta la discontinuïtat entre la zona urbanitzada i la vegetació forestal així com adequar tallafocs, s'aclarirà fortament l'estrat arbustiu i es retirarà el matoll, l'estrat arbori es reduirà a una fracció de cabuda coberta menor del 20% de densitat, es podarà a una altura mínima de dos terços o tres metres i es gradejaran els cultius que estiguen abandonats, a més d'actuar preferentment sobre les espècies més inflamables i combustibles de la vegetació arbustiva. Així mateix, es buscarà reduir la densitat forestal.

  

Cal recordar que un 25% de l'extensió del terme municipal de Sagunt –la quarta part– correspon a superfície forestal, això són aproximadament unes 3.400 hectàrees, de manera que estes intervencions de prevenció d'incendis en dates prèvies a l'estiu –la temporada de major risc en este sentit– constituïxen una important actuació pel que fa a seguretat i protecció del medi natural.

  

![Imagen sin texto alternativo.](/media/bzqbe1a3/95-c_montanac3.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-i-la-diputacio-de-valencia-coordinen-treballs-de-prevencio-d-incendis-en-diverses-zones-forestals-del-terme-municipal/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-i-la-diputacio-de-valencia-coordinen-treballs-de-prevencio-d-incendis-en-diverses-zones-forestals-del-terme-municipal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-i-la-diputacio-de-valencia-coordinen-treballs-de-prevencio-d-incendis-en-diverses-zones-forestals-del-terme-municipal/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-i-la-diputacio-de-valencia-coordinen-treballs-de-prevencio-d-incendis-en-diverses-zones-forestals-del-terme-municipal/)